REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/95-17

5. jun 2017. godine

B e o g r a d

ZAPISNIK

17. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 26. MAJA 2017. GODINE

 Sednica je sazvana za 8 časova i 30 minuta, odložena za 13 časova i počela u 13 časova i 5 minuta.

 Sednicom je predsedavala Snežana B. Petrović, predsednik Odbora.

 Pored predsednika, sednici su prisustvovali članovi Odbora: Aleksandra Tomić, Studenka Kovačević, Zoran Bojanić, Ivan Manojlović, Ivan Kostić i Gorica Gajić.

 Sednici su prisustvovali zamenici članova Odbora: Milimir Vujadinović (zamenik člana Odbora Jelene Mijatović), Nataša St. Jovanović (zamenik člana Odbora Snežane R. Petrović), Snežana Paunović (zamenik člana Odbora Novice Tončeva), Aleksandar Stevanović (zamenik člana Odbora Branislava Mihajlovića), Veroljub Stevanović (zamenik člana Odbora Dejana Nikolića) i Nataša Mihailović Vacić (zamenik člana Odbora Vladimira Marinkovića).

 Sednici nisu prisustvovali članovi Odbora: Dragomir J. Karić, Tomislav Ljubenović, Vojislav Vujić i Zdravko Stanković, niti njihovi zamenici.

 Sednici su, na poziv predsednika, prisustvovali Renata Pindžo, pomoćnik ministra trgovine, turizma i telekomunikacija, Vera Janković, viši savetnik u Ministarstvu trgovine, turizma i telekomunikacija, Dušan Vučković, pomoćnik ministra privrede, zamenik predsednika Pregovaračke grupe za Poglavlje 6, Nenad Stošić načelnik Odeljenja u Ministarstvu privrede, sekretar Pregovaračke grupe za Poglavlje 6 i Aleksandar Janjušević viši savetnik u Ministarstvu finansija, član Pregovaračke grupe za Poglavlje 6, za računovodstvo i reviziju.

 Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Predloga zakona o potvrđivanju Sporazuma između Vlade Republike Srbije i Vlade Republike Belorusije o saradnji u oblasti turizma, koji je podnela Vlada (broj: 011-690/17 od 20. marta 2017. godine);
2. Razmatranje Predloga pregovaračke pozicije Republike Srbije za Međuvladinu konferenciju o pristupanju Republike Srbije Evropskoj uniji za Pregovaračko poglavlje 6 „Pravo privrednih društava“, koji nosi oznaku „RESTRIKTIVNO“.

Prva tačka dnevnog reda**- Predlog zakona o potvrđivanju Sporazuma između Vlade Republike Srbije i Vlade Republike Belorusije o saradnji u oblasti turizma**

Odbor je razmotrio Predlog zakona o potvrđivanju Sporazuma između Vlade Republike Srbije i Vlade Republike Belorusije o saradnji u oblasti turizma i podneo Izveštaj Narodnoj skupštini.

 Predsednik Odbora je podsetila da se na postupak za donošenje zakona o potvrđivanju međunarodnog ugovora ili sporazuma shodno primenjuju odredbe Poslovnika o postupku za donošenje zakona, s tim što se o predlogu tog zakona vodi jedinstven pretres.

 U uvodnim napomenama, Vera Janković, viši savetnik u Ministarstvu trgovine, turizma i telekomunikacija, istakla da je potvrđivanje Sporazuma predloženo sa ciljem jačanja međusobnih odnosa Srbije i Belorusije u oblasti turizma i unapređenja ukupnih bilateralnih odnosa između dve prijateljske države. Njime se potvrđuje spremnost dve države da uspostave saradnju i u oblasti ekonomije i kulture i stvore uslovi za njihov dalji razvoj. Zvaničnom statistikom u Srbiji ne prate se posebno posebno za Belorusiju rezultati razmene u oblasti turizma, jer je Belorusija obuhvaćena kategorijom: ostale evropske države. Iz tog razloga nema preciznih podataka koliki je broj dolazaka i noćenja turista iz Belorusije i njihov doprinos deviznom prilivu od turizma. Do sada nije organizovani nastup i promocija naše turističke ponude za potencijalne turiste iz Republike Belorusije, ali se u tom smislu čine veliki napori u Turističkoj organizaciji Srbije.

 Renata Pindžo, pomoćnik ministra trgovine, turizma i telekomunikacija ukazala je da je ovaj sporazum sa Republikom Belorusijom, na inicijativu koja je došla od strane Belorusije, jedan od elemenata za jačanje ukupne ekonomske saradnje. Namera Srbije je da bude prisutnija u Belorusiji, da predstavi Srbiju na različitim turističkim manifestacijama, da organizuje posete touroperator-a i novinara. Imajući u vidu dobru povezanost avionskim saobraćajem, postoji potencijal za doprinos ekonomiji naše zemlje povećanjem broja turista iz Belorusije. Ovaj institucionalni okvir je poruka svim subjektima koji se bave turizmom u privatnom sektoru sa obe strane da pristupe konkretnijim sporazumima. Očekuje se i radi se na tome da se na 40-tom jubilarnom Sajmu turizma u Beogradu, koji će se održati poslednje nedelje februara 2018. godine, prvi put organizuje Republika Belorusija i prezentuje svoju turističku ponudu.

 Povodom ove tačke dnevnog reda nije bilo pitanja i diskusije.

 Odbor je, u skladu sa članom 155. stav 2. Poslovnika Narodne skupštine, većinom glasova usvojio Predlog zakona o potvrđivanju Sporazuma između Vlade Republike Srbije i Vlade Republike Belorusije o saradnji u oblasti turizma, u celini.

 Za izvestioca Odbora na sednici Narodne skupštine određena je Snežana B. Petrović, predsednik Odbora.

Druga tačka dnevnog reda – **Predlog pregovaračke pozicije Republike Srbije za Međuvladinu konferenciju o pristupanju Republike Srbije Evropskoj uniji za Pregovaračko Poglavlje 6 „ Pravo privrednih društava“**

 U uvodnim napomenama, Dušan Vučković, pomoćnik ministra privrede, zamenik predsednika Pregovaračke grupe za Poglavlje 6, predstavio je glavne delove ove pregovaračke pozicije i istakao da pregovaračka pozicija predstavlja sažeti pregled najvažnijih aktivnosti koje Republika Srbija u narednom periodu planira da sprovede u cilju pristupanja Evropskoj Uniji (EU), usaglašavanjem sa pravnim tekovinama i standardima EU, kako u pogledu zakonodavnog, tako i u pogledu institucionalnog i administrativnog okvira. Na Nacrtu pregovaračke pozicije se dugo radilo, kako u okviru resornih i nadležnih ministarstava, tako i drugih organa i organizacija, u saradnji sa predstavnicima Evropske komisije. U svim godišnjim izveštajima Evropske komisije o napretku Republike Srbije u oblasti koja je predmet ovog pregovaračkog poglavlja, date su najviše ocene. Evropska komisija nije imala ni jednu suštinsku preporuku koju je trebalo ugraditi u zakonodavni okvir ove pregovaračke pozicije. Pregovaračko Poglavlje 6. se može podeliti na dve-pod oblasti: jedna je pravo privrednih društava u užem smislu, koja obuhvata privredna društva, odnosno zakone iz oblasti privrednih društava i registracije privrednih subjekata i podzakonske akte; druga pod-oblast je koorporativno računovodstvo i revizija, gde su dva glavna propisa Zakon o računovodstvu i Zakon o reviziji. Ključni aspekt usklađivanja propisa je prekogranično pripajanje privrednog društva. To je oblast koja je relativno nova i u EU. U oblasti računovodstva i revizije, doneta je nova direktiva sa kojom je potrebno da se u toku pregovora usklade propisi iz ove oblasti. Izjava o prihvatanju pravnih tekovina EU i uvodna deklaracija sadrže obavezu da će Srbija biti spremna 1. januara 2017. godine za otvaranje pregovora u ovom pregovaračkom poglavlju. Domaće zakonodavstvo u oblasti prava privrednih društava treba da se uskladi sa Direktivom o prekograničnom spajanju društava sa ograničenom odgovornošću. U cilju dalje harmonizacije propisa sa propisima EU, biće pripremljen Nacrt zakona o izmenama i dopunama Zakona o privrednim društvima kojim će se izvršiti usklađivanje sa Direktivom o prekograničnom spajanju društva sa ograničenom odgovornošću, a biće predviđeno i osnivanje evropskog društva i Evropske interesne grupacije u skladu sa Uredbom o statutu Evropske kompanije i Uredbom Saveta o Evropskoj ekonomskoj interesnoj grupaciji. Evropsko društvo je transnacionalno privredno društvo, a Evropska ekonomska interesna grupacija ima karakteristike poslovnog udruženja i biće ugrađena u odredbe Zakona o privrednim društvima koje govore o ograncima i predstavništvima stranih pravnih lica. Prekogranično spajanje će biti regulisano u delu statusnih promena. Kad su u pitanju direktive, Srbija preuzima osnovna suštinski bitna načela, koja su primenjiva u našem pravnom sistemu. To podrazumeva da naša privredna društva mogu da se spajaju sa stranim privrednim društvima, zaštitu poverilaca i članova i jednih i drugih privrednih društava, pa čak i zaposlenih. Kad je u pitanju osnivanje novog privrednog društva, od strane dva privredna subjekta iz dve različite države, primenjivaće se propisi zemlje gde je sedište privrednog društva, jer su i jedna i druga država u obavezi da u identičnom obliku preuzmu sve bitne principe prekograničnog pripajanja.

 Aleksandar Janjušević, viši savetnik u Ministarstvu finansija, član Pregovaračke grupe za Poglavlje 6. za deo poglavlja koji se odnosi na oblast računovodstva i revizije, izneo je da će Srbija izmeniti zakone donete 2013. godine do polovine sledeće godine. Izmene Zakona o računovodstvu će obuhvatiti nove kriterijume razvrstavanja pravnih lica, kriterijume za razvrstavanje grupe pravnih lica i obavezan minimum sadržine finansijskih izveštaja. Ne očekuju se velike izmene u delu koji se odnosi na Zakon o računovodstvu do 2018. godine. Što se tiče Zakona o reviziji iz 2013. godine, u velikoj meri su prenete pravne tekovine EU i tu je i napravljen najveći pomak. Već sada su vidljivi prvi rezultati kontrola koje su sprovedene od strane revizora. U toku dve godine od početka primene Zakona, izrečeno je privrednim društvima i revizorima 25 mera. Oduzeta je jedna dozvola društvu za reviziju i dve licence revizorima koji su bili zaposleni u tom društvu. Jedna od krucijalnih izmena u oblasti revizije će biti izmeštanje kontrole, koja treba da bude dodatno nezavisna. Biće potrbno da se osnuje posebno telo ili da se na drugi način izdvoji funkcija kontrole iz Ministarstva finansija. Ministarstvo finansija je pokušalo da obezbedi nezavisnost preko Odbora za javni nadzor nad obavljanjem revizije, ali su se u međuvremenu 2014. godine, na nivou EU, promenili propisi, direktive i uredbe, koji sada zahtevaju da taj deo bude posebno izdvojen iz Ministarstva finansija, odnosno da mora da postoji nezavisan organ koji sprovodi ovu kontrolu.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

-da li će se, u okviru ovog pregovaračkog poglavlja, pored Zakona o računovodstvu i Zakona o reviziji, menjati i drugi zakoni iz ove oblasti, kao što su Zakon o sprečavanju pranja novca i Zakon o investicionim fondovima;

-da li se sredinom 2013. godine znalo da se donose nove direktive u EU u oblasti računovodstva i revizije i da li su obuhvaćene ovim zakonima;

-zbog čega se revizija poslovanja javnih subjekata izmešta iz Ministarstva finansija;

-zašto treba da postoji posebno telo koje kontroliše rad revizorskih kuća;

-da li se pokazalo da ovlašćene revizorske kuće ne rade dobro svoj posao;

-da li će se, prilikom izmene zakona u procesu usklađivanja propisa sa pravom EU u okviru Poglavlja 6, voditi računa o specifičnostima privrednih društava koja su u većinskom vlasništvu države, u smislu njihovog statusa.

 Izneto je da Odbor za finansije, republički budžet i kontrolu trošenja javnih sredstava sarađuje sa Državnom revizorskom institucijom i SIGMA (Support for Improvement in Governance and Management) programom na uvođenju računovodstvenih standarda, posebno u lokalnim samoupravama. Srbija ide korak o korak i u mnogim oblastima primene ovih direktiva je iznad standarada razvijenih evropskih država. Nivo finansijske discipline u jednoj državi se posebno vidi prilikom većih finansijskih potresa, kao u slučaju Hrvatske, za koju se u slučaju Agrokora ispostavilo da nema kreditni biro. Predlog EU je da Odbor za javni nadzor nad obavljanjem revizije bude posebno nezavisno telo, koje će činiti predstavnici Ministarstva finansija, Državne revizorske institucije i Odbora Narodne skupštine za finansije, republički budžet i kontrolu trošenja javnih sredstava. To telo će se baviti nadzorom obavljanja revizije finansijskih izveštaja javnih i privatnih preduzeća, a kontrolisaće i upravljanje finansijama u projektima koji se finansiraju iz fondova EU, ali i drugih država kao što su Rusija i Kina, što će podići funkcionisanje i javnih finansija i privatnog sektora na viši nivo.

 Izneto je mišljenje da će mogućnost osnivanja privrednih društava elektronskim putem biti jako dobra prilika za privlačenje investicija, slično kao u Estoniji. Sugerisano je da se prilikom predlaganja izmena Zakona o računovodstvu i kontnih okvira konsultuje Savez računovođa i revizora Srbije, kako bi se otklonila sumnja da je predlaganje izmena zakona u funkciji zaštite partikularnih interesa pružaoca sličnih usluga. Takođe, ovaj Savez ima tradiciju i kapacitete za sprovođenje obuka za primenu Međunarodnih računovodstvenih standarda i propisa iz oblasti računovodstva i revizije i za primenu Međunarodnih standarda revizije, i iznet je predlog da se taj resurs iskoristi. Visoko je ocenjeno što Vlada planira da uvede sistem permanentnog prevođenja legislative iz oblasti međunarodnih standarda računovodstva i revizije, jer su tu promene veoma česte i potrebno je da se taj proces institucionalizuje, kako bi ljudi koji potpisuju finansijske izveštaje bili sigurni u zvanični prevod ovih dokumenata.

 U odgovoru na postavljena pitanja izneto je da se neće menjati Zakon o sprečavanju pranja novca, ali će se menjati Zakon o privrednim društvima, Zakon o postupku registracije u Agenciji za privredne registre, u delu koji se tiče e registracije. Postoji mogućnost da se preuzmu postojeće elektronske platforme na nivou EU za povezivanje svih registara svih država članica koji se odnose i na privredna društva. Istovremeno se radi i na projektu regionalnog povezivanja agencija, odnosno organizacija koje se bave registracijom privrednih subjekata. Agencija za privredne registre je jako važan segment u ovoj oblasti zato što predstavlja mehanizam preko koga EU ima uvid u to kako se implementira i sprovodi u praksi koorporativno pravo privrednih društava. Kada su u pripremi izmene direktiva EU, u Srbiji se ne zna kada će se i kako završiti, ali se ugrađuje ono što se vidi da je logično, odnosno da nije bilo logično u staroj direktivi. Prilikom predlaganja izmena Zakona o privrednim društvima vodiće se računa da se otklone određene anomalije koje su gušile poslovno okruženje i posao, a posledica su tranzicije, kako neoliberalni koncept ne bi doveo do otpuštanja hiljada radnika. Ipak, broj privrednih društava u kojima je država većinski vlasnik, vremenom će opadati. Evropska komisija je na skriningu u okviru ove pregovaračke pozicije, na Zakon o privrednim društvima i Kodeks koorporativnog upravljanja iznela tri preporuke u vezi naknada direktora, uloge neizvršnih direktora i članova nadzornog odbora kao i komisije koje obrazuje nadzorni odbor. Odredbe iz ovih preporuka su u potpunosti usklađene. Kada je reč o Zakonu o računovodstvu on je najvećim delom usklađen sa direktivom EU koja je doneta 2013. godine . Što se tiče Zakona o reviziji iz 2013. godine, od tada su doneti novi propisi u EU, koje je potrebno uskladiti. Srbija je trenutno u fazi valorizacije postupaka kontrole u delu koji se odnosi na kontrolu kvaliteta rada revizorskih društava.

 U diskusiji su učestvovali Aleksandra Tomić, Gorica Gajić, Snežana Paunović, Aleksandar Stevanović, kao i Dušan Vučković, Nenad Stošić i Aleksandar Janjušević.

 Odbor za privredu, regionalni razvoj, trgovinu, turizam i energetiku jednoglasno je usvojio Predlog pregovaračke pozicije Republike Srbije za Međuvladinu konferenciju o pristupanju Republike Srbije Evropskoj uniji za Poglavlje 6 „Pravo privrednih društava“.

 Za izvestioca odbora na sednici Odbora za evropske integracije određena je Snežana B. Petrović, predsednik Odbora.

 U skladu sa članom 256. Poslovnika, Odbor je jednoglasno usvojio predlog za davanje saopštenja za javnost sa sednice.

 Sednica je zaključena u 14 časova i 40 minuta.

 Sednica je tonski snimana.

|  |  |
| --- | --- |
|  SEKRETAR Aleksandra Balać |  PREDSEDNIK Snežana B. Petrović |